Søkertallene til videregående: Rekordmange søkere til yrkesfag
Søkertallene for videregående skoler er nå klar. De viser at rekordmange ungdommer søker seg til yrkesfag. Teknologi- og industrifag troner øverst på listen. – Det er svært gledelig at den rekordhøye innsøkingen til yrkesfag i Rogaland fortsetter, og at stadig flere velger yrkesfag. Dette viser at yrkesfagutdanning har høy status i fylket vårt, og svarer på både næringslivets og det offentliges behov for kompetanse og arbeidskraft framover, sier Ole Ueland, fylkesordfører og leder i Yrkesopplæringsnemnda i en pressemelding. Etter toppen i fjor øker søkingen til teknologi- og industrifag ytterligere, og 17,2 prosent av søkerne har dette som første ønske til Vg1. Det utgjør nærmere 300 flere søkere enn i fjor. Teknologi- og industrifag er det klart mest søkte yrkesfaglige utdanningsprogrammet. Stort kull Kullet som kommer ut av grunnskolene til våren teller over 420 flere enn året før. Yrkesfag er førstevalget til 56,4 prosent av ungdommene, en framgang på 2,5 prosentpoeng fra fjoråret. Salg, service og reiseliv går fram ett prosentpoeng fra i fjor og noterer de beste søkertallene på flere år. Bygg- og anleggsteknikk går tilbake ett prosentpoeng etter tre år med stigende søkertall. – Gjennom flere år har det blitt satset på yrkesfagstudiene, nettopp for å møte det økende behovet for fagfolk, og dette er vi veldig glade for. Nå blir det viktig at vi klarer både å ha nok læreplasser, og skoletilbudet blir best mulig for alle, sier Anne Kristin Bruns, leder for opplæringsutvalget. Fire av fem studieforberedende program går tilbake fra i fjor, unntaket er medier og kommunikasjon som øker marginalt. Den negative trenden de siste to årene snur nå for helse- og oppvekstfag, som går fram 0,6 prosentpoeng fra fjoråret. Det er små variasjoner innenfor de øvrige utdanningsprogrammene. Fordeling av søkertallene Totalt har 22.699 personer søkt videregående opplæring i Rogaland for skoleåret 2024/25, mot 22.230 på samme tid i fjor. Av det totale søkertallet har 20.126 opplæringsrett, mot 19.608 i fjor. Tallene inkluderer søkere til privatskolene i Rogaland, og 1448 har søkt elektronisk til disse skolene. Søkertallene til privatskolene er ganske stabile, men går litt opp fra i fjor da tallet var 1398. 352 ungdommer har søkt om fortrinn til videregående opplæring, og 1029 har søkt om individuell behandling av søknaden sin. Flere av disse søker egne tilrettelagte opplæringstilbud. Alle videregående skoler har oversikt over søkere til egen skole. Eksempler på skoler og programområder som er kraftig oversøkt i forhold til kapasitet (NB! Tabellen viser kun primærsøkere med ungdomsrett): Flere søkere til læreplass 2487 har læreplass som første ønske, mot 2280 på samme tid i fjor, en økning med over 200. En del ungdommer har allerede tegnet kontrakt om læreplass, og er derfor ikke med i søkertallet. Rogaland er landets største fagopplæringsfylke målt i antall lærlinger. De 20 mest søkte lærefagene per 1. mars:
Ny søkertallsstatistikk viser en økende interesse for yrkesfag blant ungdom, med teknologi- og industrifag som mest populært. Totalt er det 22.699 søkere til videregående opplæring i Rogaland for skoleåret 2024/25, en økning fra 22.230 på samme tid i fjor. Salg, service og reiseliv registrerer de beste søkertallene på flere år, mens det er en tilbakegang for bygg- og anleggsteknikk. Fire av fem studieforberedende programmer har færre søkere enn i fjor, helse- og oppvekstfag derimot opplever framgang.